ION JURCA ROVINA 


OSPĂŢUL SOLEMN 


KKK K K K K K K K K K K K K 


Tu prima-mi vii în gândul dimineții, 
neînsorit mi se deschide anul! 

Din somn, de la fereastră, 
întâmpinându-te, cireşul 

în sânge-mi s-a mutat cu floare, -- 
ce zi, ce an începe 


din bucuria luminii, Doamne? 


2 

Semn de întrebare-i ziua, 

fără tine, afară, cerul e gri cu var, 
sufletu-mi -- batistă albă -- 

îl şterge, 

chiar de-l sparg, 

în cleştarul aerului clar 


să te vezi, când vii, de azi. 


3 

Din două numere, mereu... 

cu mine mă adun, din mine te scazi, 
cu eul rămas trec în înmulțire, 

tu mă împarţi -- 

două operaţii, repetabile cuiva 
dăruite rezultate două, mereu 


fericitul rest rămânându-ne nouă. 


4 
Pe această strălucire de soare îţi scriu 
cu dăruirea ce-mi curge din lumină, cu norii 


în baia cerului, albă, cu raza privirii care 


pe foaia ruptă din steaua singură aseară 
chipul îţi desenează. 


Poartă-mi cu tine această zi atât de trează. 


Când vii, sfidezi poezia, 
dar împacă-te cu această vie fiinţă neîntrupată 


care te aduce-n mine din orice depărtare 


şi ne ţine în cuvintele ei din braţe 


când gerul ne însingură singurătatea. 


6 

Azi parcă 

îmi şopteşti primăveri, 

frunzele iernii sunt atât de verzi, 
fructele se nasc, 


sâmburii strigă în carne. 


7 

În timp ce noi mir de lumină 
trecem prin vămi, 

sfinții, surâzând, 

ne servesc libertate 


din prețul de taină. 


Inelul iubirii nu-ți stă pe deget 
ci pe gândul din aer, 
şi zăpada îți toarce melancolia 


cu degetul vântului 


în vaier. 


9 

Sărutul e miez din fruct, 
din noi : 

două fructe, iarna, 

se sărută 


pe buzele noastre, neîntrerupt. 


10 

Soare cald, 

neliniştea-mi trează, 

de ce dai cu fulare-n primăvară? 
ştiu, ai vrea să sângerezi cu pumnul 


un nor de zăpadă. 


11 

Ziua nu pleacă senină 

dacă nu-mi ucizi în palma ei 
bucurie. 

Acum, în stelele nopții 

ziua întârzie -- 

ai lăsat seara în marginea ei 


şi ai fugit cu lumina la mine. 


12 

Ne căutăm în zori 

să ne sorbim prima licărire 
din priviri 

şi stropul de neant 


din clipa de rouă. 


13 


Zilele fatale deschid 

răni pe care 

numai zile de învieri, când vin, 
ni le vindecă pentru alte zile 


cu săbii în mâini. 


14 

Fericirea abia gustată 

se pierde în neant, 

ci bine că ne plantăm în stele, 


împerecheate seminţe 


de ierburi şi durere. 


15 

Mijloc de lună, plin ca o cupă, 
amforă de clipe ţi-e trupul -- 
o ridic trofeu 

deasupra aurei 


hrănitului din tine eu. 


16 


Singuri, heruvimii iernii, în flori de ger, 
stau retraşi pe creanga acestei vineri, 
numai unul sabia-i de argint 

tainic o întinde poetului -- 

oare în palma îngereştii zile 

ce i-a dictat cu vârful sabiei 


de noi să scrie? 


17 

Am trăit o zi în plus, 

plecând prea înainte, în timp, 

e ca şi cum am cădea în amintire, 


fără a şti acum ce ne aduce din azi, din ieri 


adevăratul mâine. 


18 

Zi a zăpezii, 

imensitatea lăcrimează alb, 

întind palma gânditoare spre tine -- 


ce blând o pătrunde viscolirea... 


19 

Poftim libertatea, 

precum o cupă prea plină, bea ! 
îți torn şi libertatea mea, 

bea libertate, bea 

şi îți îmbată sângele 

liber 


să mă ningă. 


20 

Nu mai plec, 

azi, lângă trupul tău, 

pe foaia iernii albă 

cu mâna mea închei un pact 
nici măcar un pas în Univers, 


fără braţul tău să nu mai fac. 


21 

Parcă mă înfăşor cu un şal cald 
de călătorie -- 

sufletul tău pe care-l port 

când gerul viscoleşte fericit 


în oasele îndrăgostitului din mine. 


22 

Te-ai îndepărtat 

ori numai soarele s-a dus spre sud ? 
dacă albastrul coboară 

şi mi se uită pe fereastră 


oare ceva din taină am să pierd ? 


23 
De nu ne-am ucide surâsul 
blândul surâs în care ursitoarele 


îşi scaldă ziua plânsul. 


24 


Ia un semn de întrebare 


şi coboară spre noi o stea -- 

cu razele ei întâlnindu-ne oare 

îşi va creşte lumina în slăvi 

sau neatinsă îşi va urma spirala rece 
nepăsătoare la îndoială şi teamă 


şi la flacăra emoţiei din coastele noastre ? 


25 

Mă muşcă astăzi cerul 
ca un câine -- 

şi muşcătura ta... 


ce mult sânge ! 


26 

Iubirea fără speranţă-i 
suferinţa orbului... 

noi orbim în noi 

în fiecare netrăită clipă 


un fir de lumină. 


27 


Aşteptare tăcută, 


împarţi cu mine umbra 
chiar pe jumătate, 
gândurile vin în vertebrele noastre 


să se mintă. 


28 

Eşti fulguire de zăpadă 
trecută în mine să viscolească 
şi alb să ardă. 

Ce iarnă întrupată ! 

Ninge cu voluptate -- 

azi am ieşit amândoi 


cu Dumnezeu pe stradă. 


29 

Întreţine această ispită 
de sfinţenie înfrigurată 
cu îngenunchieri fericite 


pe lacrimi de taină. 


30 
„Nu uita florile cerului, 
nu uita oasele noastre, 


în aceeaşi grădină, 


în aceeaşi noapte..." 


Nu înţeleg : 
parcă mi-ai şopti ca în viaţă, 


de dincolo de moarte. 


31 
Te-am lăsat să citeşti în mine 
ca într-o carte şi ai plecat -- 


ai luat cu tine clipa care te întoarce ? 


H 


32 

Ziua în care gândesc în gândul tău, 
ziua în care intri în umbra mea 

şi eu păşesc în pasul tău, androgin, 
împlinise-va-n iubire eul 


în eu dispărând. 


33 
Bucuria ne stă în îndoieli -- 
te-ai trezit în mine, 


Şi, azi, în răsărit 


de două ori îndoielii 


mă voi fi dăruit. 


34 

Neţărmurită lumină, 

parcă o gură de ceruri suntem 
noi şi sufletele noastre 

stând în Univers 


de la amiază, la cină. 


35 

Sufletul ia de pe masă suflet, 

trupul de pe masă ia trup, 

cu o cupă bem din sânge prefăcutul vin, 
cu altă cupă din lumină bem sânge -- 


ne hrănim... 


36 

Dacă mi-ai fi cupă, 

dar cupă îmi eşti, 

închin şi te umplu cu tine 
de câte ori sorbindu-mă 


te verşi. 


37 

lartă-mă că ţie mă închin -- 
vreau să mă căiesc 

şi n-am iubire 

decât în faţa ta 


pentru umilință. 


38 

Unul de celălalt ne ţinem 

şi când fiinţa ne cade în neant -- 
de-atâta unire 

şi trupurile noastre 


de noi se despart. 


39 
Duminica ne prinde de mână 


şi ne însoţeşte 


o zi sfântă a fugit din calendar, 
e nebună ! va fi băut în zori 


răsăritul din noi. 


40 

În amurg, chipul 

mi-ai spălat cu sărutul pe cer -- 
o noapte albă, cu soarele 

pe genunchii tăi, în noi 


s-a sfinţit. 


41 

Dinspre ieri spre azi 

cineva din ființa ta m-a trecut -- 
oare eu sunt cel care ieri 

am fost întuneric 


şi azi m-am înstelat ? 


42 

Zilele trăiesc din regăsirea luminii; 
Săgeată prin cerc de uitare 

iubirea 

e ziua luminii din noi 


cât timp i-o regăsim. 


43 
Astăzi, nefățarnic, 


am discutat cu mine, 


în contradicţie cu dreptul moral, 
despre dreptul divin al iubirii 


şi am înserat în hotelul stelar cu tine. 


44 

De câte ori ne regăsim 

în calendar 

se face vineri -- 

ziua care ne desferecă taina 


şi ne cinsteşte păcatul divin. 


45 

Melancolia bătută ca un cui 
în osul nopţii 

mă luminează, 

mâna ta pe frunte 


ar smulge gândul de pe cruce. 


46 

Iarăşi călătorie spre tine 
mi se vesteşte ziua, 
heraldică duminică 


în şa rece de centaur. 


47 

Glasul tău vindecă vocale, 
dar vestea rea 
îmbolnăveşte cuvântul -- 
vorbeşte-mi 


să-l pot vesti. 


48 
Suferim timpul ce ne desparte, 
în pieţe, ceasul 


răstigneşte între iubiţi distanțe. 


49 

Cea mai de preţ bijuterie ? 

râd şi între sâni 

îți las medalion un înger singur 
citindu-ţi singur o lungă, 


nesfârşită rugăciune. 


50 


De atâta înger şi rugă 


ți se învenină sânii -- 
învie şerpi în frunze 
şi vine Dumnezeu, în cer ascuns, 


la noi pe buze. 


51 
Cred că pot muşca dintr-un măr 
de veşnicie numai când 


şarpe sunt -- îndurat de tine. 


52 

Ca o veste, primăvara 
intră dezgolită în iarnă, 
e atât de verde vântul, -- 


ai venit înflorind prin zăpadă. 


53 
Duminica lângă tine 


e duminică-n oglindă -- 


şi lumii pe suprafața-i cenușie 


văd numai albul de veghe al nuferilor. 
ori el are filele albe ?! 


54 

E fals, iluzie, că zilele revin, 

dacă pierdem o zi, în noi un gol găsim -- 
e nerepetabilă clipa, dar ai 

alb aşternutul zilnic 


s-o primeşti ? 


55 

Aştept ziua să se deschidă 
cu tine în mirări de rouă -- 
aceasta îmi este iluzia, 

cu ea străbat orele prin mine, 
cu ea mă strig 

nopţii, care a pornit şi vine, 


în prag. 


56 

Se întâmplă să nu regăsesc o zi -- 
dacă tu treci prin ea 

când lumina-şi cerne 

ştiu că mi-o aduci în 


înviere. 


57 


Ce întrebare -- 
dacă şi iubirea, obosită, adoarme ? 
iar mai departe : şi cum ne visează 


ori ce coşmaruri are ? 


58 
ŞI ce îşi notează iubirea 
în jurnal despre noi ? 


ori el are filele albe ? 


59 

Un strop de uitare 
cade astăzi din cer 
pe cerceaful unde 


trebuia să înflorim; 


60 

Cu această unică zi, pătrară, 

ne regăsim în corectarea orelor, 
timpului din noi 


ce ordonat se sfarmă. 


III 


61 
Nu e nici o iarnă, 
e numai o pătură de oboseală -- 


ne iubim într-un somn de iarbă. 


62 
Dorinţa, şi ea visătoare, 


te dezbracă 
şi te ninge 


albă la mine pe mâini -- 


sărut şi mănânc zăpadă. 


63 
Iubirea ne poate mereu regăsi 
dacă uitarea nu-i prinde vreo strigare -- 


Dăinuire, ce prăpastie zideşti lângă tine ? 


64 

Cel mai curat e gândul 
neprihănitul gând 
negândind 

c-ar putea fi şi el convertit 


de gândul trădării zâmbind. 


65 
Păpuşa -- poftim un dar pentru tine, 


să te joci de-a neuitarea, 


învaţ-o să viseze în locul tău 


nemurirea. 


66 

Lumină în surâsul trupului 
să-ţi fie eşarfa 

cu care îmi atingi umărul 
când cobori cu soare în braţe 


spre mine. 


67 

Întoarce-te din iluzie 

te apropie în miraj 

azi să ne spălăm în eter 


cu salivă şi vin amar. 


68 
Dacă te-ai scălda în valul bucuriei 


ce se înalță din mine 


în mările cerului Afrodită 


te-ai vedea, înspumată, venind; 


69 

Parcă-mi eşti un descânt 
pe care încep să-l rostesc 
seara, dimineaţa 


pretutindeni, oricând; 


70 

Nu pleca, iar 

să mă rog de întoarcerea ta -- 
uite, îți trimit un sol spre veșnicie 
în noaptea asta doamna Nemurire 


să nu mai stingă nici o stea. 


71 

Nu conteni să te încânţi, 
nu conteni -- 

din harpa zeiţei virgine 
răpit-am şoptirea 


şi, curată, cântarea, din tine. 


72 

Am pornit să izbesc cu piciorul 
coşul vânzătorului de flori, 

dar m-am oprit în fața lacrimilor 
de pe trandafiri -- şi brusc din vis 
m-am trezit -- parcă 


erau ochii tăi aşteptând. 


73 
Am să-ți ies în cale alungat, 
chiar înaintea paşilor mei, 


lângă trandafirul îngenunchiat. 


74 
Să bem culoarea sângelui, 
acesta e vinul 


din paharul cerului singur. 


75 


Lângă genunchiul tău virgin 


Dumnezeu mă strânge de mână 


murmurând. 


76 

Mai ţine, Doamne, 

această sfântă ispită 

sub pecetea tainei tale-n Univers 
iar noi, când ne înfiori păcatul, 


te iertăm. 


77 

Un sărut -- după ce cu dragoste 
ne-am răstignit în noi -- 

un sărut, 

semn că am revenit prin cer 


din infern. 


78 

În ziua de joi, 
apelul -- 

voi striga şi iubirea 
în fiecare joi, 


cât timp strigării 


răspunde măcar ecoul 


ori firul de singurătate 


crescut din noi 


în iarbă. 


79 

Din icoană 

o fecioară se roagă -- 
pentru nu ştiu care acum 
ori pentru amândoi -- 

se înzăpezeşte 

şi ne înalță ziua 


biserică albă. 


80 

În locul unde lumina 
săgetată prin noi 

ne sărută, 
îngenunchiată, calea 


răstigniţi înviem. 


81 


Numai cât ne dorește, 


numai atât, steaua noastră 
cerul din noi 
ni-l iluminăm 


cu raza-i curată. 


82 

Stea ni se arată 

prin destin 

că noi prin legământ 
nu vom porni călătoria 


în care povară să ne fim. 


83 

Iată o zi fără sens, 

un creuzet înlăuntrul căruia 
gândesc şi cad, 

mi-e teamă 

şi divinitate pierdută 

în timpul gol, ce vine, 


bolnav te proiectez. 


84 


Plătim totuşi în viață 


darul cu care ne naştem 
ori apoi ni se dă -- 

şi eu plătesc acest tezaur 
prefăcut în iubire 

cu moneda făurită 


de fierarii durerii, în mine. 


85 

Eşti catargul de speranţă 

de care cu funii de zile mă leg 
să nu mă izbesc peste valuri 
de sirenica stâncă-a tinereţii 


pe lângă care mi-e trecerea acum. 


86 

Din păcate, îngerii nu ne salvează, 

ci doar rămân lângă noi cuminţi şi albi 
de pază, 


până când ne facem scrum. 


87 


Poftim, îţi fac o bucurie : 


astăzi inima mi-e floare -- 
stropeşte-o cu roua sângelui tău 
dimineaţa când se scutură 


fluturii de raze. 


88 


Babele citesc spre Paşti psaltirea 
primăvara stă de vorbă cu învierea 

mă tem 

să nu se hotărască pentru păcatul din noi 


vreun blestem 


89 


Şoaptele ne sunt de ajuns 

să ne clădim credinţa, 

să-i aprindem o flacără iubirii 
în turle, mai sus, 

până când pe buze 


ne adorm cuminţi. 


90 


Câtă dorinţă, atâta taină -- 
stupii din noi 


îndulcesc mierea cu spaimă. 


91 


Fiecare iubire duce cu ea un mister 
care, odată trădat, ucide -- 

nu te întoarce, 

s-ar putea să descoperi 


urme de sânge. 


IV 

92 

Coboară-mă, aprilie, 

din icoana altarului din mine, 
în floarea zilelor tale -- 
vinovat de primăvară -- 

să îngenunchez 

cireşilor din calea iubitei 


cerându-le o lună de iertare. 


93 


Ingerul cu sabia, 


îngerul care ne trece steaua prin vid 
ne sângeră inimile -- 


e timpul când trebuie să înflorim. 


94 
Ce a fost azi cu noi ? 


primăvară, desigur, înviem... 


un anotimp cu miere şi flori 
buze dulci 


înviem în catedrale. 


95 

Parcă aş avea dreptul să te aştept 
până se întorc florile în grădini, 
eu, cel care, în ascuns, 

pândeşte fructul 


cu miros de paradă. 


96 


Ce făurim astăzi din albastru ? 


o oază, o insulă, o veşnicie 


sau o rochie transparentă, bleu-ciel ? 
ştiu : fragilul, inexistentul, precum un cer, 


unicul nostru inel. 


97 


Repetăm ziua de ieri - luni -- 


o să ne înşelăm cuminţi 
că de azi, marţi, nu mai sfidăm cetatea 
şi nu ne mai facem din nopțile ei 


umbre de nebuni. 


98 


Reumatism -- clipele de indiferență 


adunate în suflet şi oase 


caută-mă în braţe şi mă învie 
prin acest aprilie cu lacrimi fericite 


în mugurii cireşilor singuri. 


99 


Primăvara, sinucigaşă, 

urcă soare de vară-n zenit 

şi dintr-odată, ca într-un blestem, 
peste catedrală cadavre cad de ger -- 


iubire, la învierea ta, mă tem. 


100 

Există o zi în care trebuie să ne rugăm 
pentru durată, pentru taină; 

o zi în care din umilință 

să înflorim 

pentru norocul ce ne veghează -- 

e vineri şi stăm în genunchi 


sub aceeaşi rază. 


101 
Printre cireşii acestei primăveri 
unul spre altul alergăm 


şi nu ne întâlnim... 


E prea multă floare, 
ŞI veşnicia care ni se scutură 


în sânge oarbă. 


102 


Din iluzie mă întorc bolnav, 
parcă aş traversa un spital; 
aştept să treci cu un cireş 


pe cerul alb. 


103 

O zi în care nu te-am adus în vers -- 
o filă albă 

după care porneşte prin vânt cuvântul 
ce trebuia să-ţi şoptească un sens, 

o silabă, înainte de a fi 


pe crucea poemului înscris. 


104 


O păpuşă e bolnavă, 

o păpuşă aduce mâncare 

şi amândouă, triste, 

se leagănă în târg pe aceeaşi sfoară -- 


de care lumea trage, oarbă. 


105 


Evadare din bâlciul schilozilor 
cad să-ţi regăsesc chemarea 

şi pleoapa îngerului 

pe care a scăpat-o din cer 
când m-a fulgerat la sânul tău 


în Infern. 


106 


O zi de dragoste ne poate da 
un semn de amăgire fericită -- 
înainte de-a pleca, 


mai taie-mi o felie din această clipă. 


107 


Eule-înger, cui să mă rog ? 


Aripile tale nu mă mai înalţă 


or ai obosit de atâtea vineri ? 


Cădem şi ne târâm cu iubirea în noi, 


pe frânghii. 


108 


Un râu albastru, săgeată, 
curge prin soare, 
se revarsă în lumină, cascadă, -- 


se prăbuşeşte în mine o speranţă. 


109 
Uneori norocul te aduce târziu 
încât eu am ajuns cu mine 


mult prea departe. 


110 

Zilele senine în cer, 
din eter cineva fulgeră 
teama în mine şi încet 


cu mâna ta curată 


mângâie neînţelesul etern. 


111 

De un semn are nevoie şi în această zi 
prea tăinuită iubirea 

care ne cere din priviri ofrandă 

o rază 

chiar dacă lumina-i din noi 


sângerează. 


112 

Ploaia s-a dus suptă în sus, 
priveşte : cerul e plâns, 

nu are pentru noi curcubeu -- 
nu e scris, sub arcu-i multicolor, 


azi să ne săgetăm într-un zeu. 


113 


Ce sete de şarpe în gând ! 
scaldă-te cu flori 

în râul mângâiat de piatră 
însetarea să mi se prefacă, 


cu plânsul pietrei, în apă. 


114 


De dimineaţă, soarele călătoreşte 


cu mine senin spre amiază 
dă-mi ochii tăi să vezi, 
din mine, azi, ce limpede 


se vede singurătatea în lume. 


115 


Întinde mâna, înlătură 
vălul acestei zile anonime 
şi coboară surâsul tău 

să lumineze în fereastra 


străinului din mine. 


116 


Zorii Invierii. 


Prin ploaie de îngeri 

gândul îmi pleacă spre tine. 
Îngenunchez în altarul dimineţii 

şi mă rog când lumea trece cu paşte : 
Isuse, binecuvântează iubirea 

şi iartă-i, în biserica noastră 

din fecioară zămislită, 


preacurata vină ! 


117 


Ne dorim... 
Apropierea oprită, fecioară 
are gust al ei, de fruct mustos 


şi cină răstignită de Christos. 


118 

O stea, fericito, la noapte 

din arderea sufletelor noastre 
şi lumina din oase, 

o stea, în oftatul cerului, 


se va naşte. 


119 


În aprilie, parcă 
m-aş întâlni cu tine 
în decembrie -- 

e ca un gol imens 
prin care eu alerg 
să-ţi pun în palmă 


o floare îngheţată, de cireş. 


120 

Neliniştea începe 

când se stinge îndepărtat mirajul 

şi nisipul ne muşcă de tălpi 

şi ne mai vedem în oglinzi de deşert 


oaze-albastru sângerânde; 


121 

Nici măcar un înger nu are cum cuprinde 
nemăsurarea timpului 

şi eu mai sper ca la tine pe genunchi, 
peste veşnicie, chiar astăzi 

sărutul înviere să-mi ajungă. 


V 


122 


Aş vrea să rămân, mai presus, senin, 
dar cum să-mi sculptez în lutul îndoielii 
un soare ? 

doar dacă te-ai preface în palma mea 


înrourată rază sub ploi de mângâiere 


123 


Un gând aruncat peste bord 

înoată prin aer şi val înspre tine 

În larg o să ceară să-ţi fie catarg. 

Ai grijă : când se va lepăda de mine, 


va cânta cocoşul dintr-al Afroditei val. 


124 


Ce se întrupează din şoaptele noastre : 


un fluture alb, o mare albastră, 
o stea, un fir de iarbă ? 
ori un somn adânc de cenuşă 


din care Pasărea Phoenix absentează ? 


125 


Şi ce ni se naşte din bucuria trupului 
dacă e luna mai : o primăvară ? 

Îţi spun : aici o să ne culegem, 

în fericita floare -- decolteul iubirii 


unde fructele înfometați ne visează. 


126 

Ne scăldăm în izvoare, 

ne ungem cu smirnă de stele, 
parcă am fi două lumânări. 


în mâinile noastre de rouă. 


127 

Fii prada mea în cuvânt, 
în biserica lui, icoană, 
să pot instaura 
rugăciunea literelor 


şi îngenunchierea sfintei silabe. 


128 

Un înger, vineri, şapte mai, 

bea lapte de floare cu noi -- 

întreabă-l : de ce după fiecare înghițitură 


îi clănțăne gândul ? 


129 
Schimbă-te în cer şi apă, 
mi te arată 


Afrodită sub văl de Fecioară -- 


Zeul păcatului din mine 


pe amândouă vă iartă. 


130 

În curând o să părăsim castelele 
de nisip, 

în curând o să ne trezim pe plaja 


sângelui cu scoicile din rană. 


131 


Nervii trag de noi şi ne doare. 
Aşteptăm. Ei de ce nu au 


un pahar de răbdare ? 


le vom da să bea libertate, 


dar să nu mai tragă de noi, ca de fiare. 


132 


Cer senin, stropit cu nori, 

pe plaja fierbinte din mine 

trupului tău întins, de zeiţă, 

nepăsător şi moale, 

i se coace sexul în căpşunile din soare 


muşcă, Doamne ! 


133 


Țipătul pescăruşului scutură salcâmii 
în paharele ciocnite de valuri, 

Pe strada unde ne-am iubit în picioare 
ne mai latră o javră 


cu salivă şi Lună bolnavă. 


134 


Parcă îmi faci din rană aripă... 
Frunză de cer, miez de buze, 


lacrimă de ţâţe, 
aud cum zbor din palmele tale, 


tăciune. 


135 

Dezleagă-mă : când iubim, 

de ce ne întrebăm câtă dumnezeire 
e în noi, cât 

suntem noi în el, Dumnezeu, 

când în braţele lui sfâşiaţi 


ne strigăm ? 


136 

Un oftat din şoapte 

ne va rămâne pe pâine, pe inimă, 
pe mâini, pe ultima privire, 

chiar şi pe cuvântul care va evada 
din noi, devastat, 


ca dintr-o răscitită carte. 


137 

Spune primăverii 

să nu-mi mai taie mieii şi macii 
în sânge 

şi lacrimii tale îi spune 

să nu-mi mai spânzure plecarea... 


cireşii înfloriţi se vor stinge. 


138 

Gândurile mi s-au făcut garduri, 
mai am un şarpe care le sare -- 
o să-ţi muşte urmele... 
otrăvitoare cărare mi-e gândul 


care cu mersul tău mă împresoară. 


139 

Te aştept lângă stâlpul de nori, 

poate ai să treci prin cer sau prin ploi. 
Simt cum mă doare pământul, 

am obosit... 

trimite-mi măcar un fulger 


până în ziua de-apoi. 


140 


Astăzi florile de salcâm 

m-au întrebat, nu ştiu, 

le-am murmurat numele tău 

şi s-au scuturat, ştiu cum, 

am căzut în genunchi lângă apă 
şi m-am rugat 


la o icoană de abur şi fum. 


141 


Flori de salcâm... 

pe albul lor de marmură, parcă, 

vreau să-ţi transcriu testamentul 

pe care, pe când te mângâiam, mi l-am scris 


în palmă. 


142 


Ingerii bat toaca în cais 


ne vom întâlni 


să topim crucea dintre noi 
trup pe trup 


răstignindu-ne. 


143 


Paharul trebuie sorbit 
la beţia cinei de azi -- 
îl vom plăti 


după crucificare. 


144 

În cameră, pe masă 

felia de pepene galben 

neatinsă 

mâna îmi coboară spre coapsa ta 
de mireasă 

pe cearceaful alb din grădini 


abia culeasă. 


145 
Azi am dejunat cu desfătare 


din fructul de tine întins 


sub cuvertura de raze 
şi pleoapa lui Dumnezeu 


întredeschisă. 


146 

Pe farfuria de argint 
ce acum mi-o aduci 
se află şi sufletul tău 


încarnat pentru hrană. 


147 

Sub încântarea privirilor 

te dezbrac 

de hainele de praf şi minciună, 

dar când să încep sfinţirea trupului tău 
cu lacrimă de veşnicie, 

o fiară pleacă din mine 


cu gura mea să te sfâşie. 


148 


Inelul logodnei sexului tău 
amână nunta brățării de sânge 


şi îndulceşte păcatul 


tăinuit pentru vestire. 


149 


Ca un născut la tine în sânge 
trăiesc fără nici un adevăr, 
şarpe lăsat de îngeri 

să spună rugăciuni 


în trupul tău. 


150 


Ziua de azi -- 
punte peste prăpastie, 
voi trece pe scândura ei de lumină 


cu umbra ta de mână. 


151 


Rămâi în miezul acestui mister 


ca să te atingă cu buza mea Divinul -- 


numai eu te înalţ din cer în cer... 


152 


Lună mai, 

cu florile în fructe 
du-te, lună mai, lehuză 
precum încet petala 
sânului muşcat 


mi-o desprinzi de pe buză. 


VI 

153 

Destinul meu stă liniştit de vorbă cu tine -- 
ţi-a spus că trebuie să-ţi scoţi 

din gându-mi 

cuțitul 


înaintea ultimului strop de sânge ? 


154 


In iunie, 


Calea Lactee 


se revarsă peste umerii tăi şi strugurii sânilor; 


cascadă 


cu buzele mele. 


155 
Azi ţi-am intrat lumină în lacrimă 
şi ţi-a răsărit pe pleoapă 


o stea. 


156 

Din zăpadă şi spumă 
arătându-ţi suav întruparea 
în altarul gurii mele 


cineva sfințește salivă. 


157 


Două păpuşi care se leagănă, 

se întreabă, se prind în braţe, 

se dezmiardă, se zgârie, 

două păpuşi care se le-a-gă-nă -- 
nu suntem noi, nu... 


ci, cumva, spaima noastră Ge-a... 


geamănă. 


158 


Duminică -- şarpe de aşteptare, 
nu mai sunt sigur pe calendare... 
vai, ce rimă banală naşte atâta iubire, 


dragă fecioară ! 


159 


Interpretez această notație fugară : 
„Zi fără început, 

când cerul cade în sânge" -- 

ca pe o funie îmbiată de mâna ta 


pentru spânzurare. 


160 


Treaptă, pas, uşă 
parcă bat stropi mărunți 


din lacrima ta. 


161 


Cineva, nebunul, bâlbâitul, 
în jocul nostru visează 
cum din noi îşi duce şoapta la gură 


Infinitul. 


162 

Verde, ca o mare verde, pământul, 

ca o păşune cerul, aiurea, 

doar undeva, într-un strop indecis de zenit, 


oglinda cu icoana ta -- 


mi-e teamă să nu se spargă 


sub visul unui fir ceresc de iarbă. 


163 
Exact în răscrucea dintre 
calea astrală ascunsă 


şi sabia drumului ce ne desparte 


îngerul ne apăru scriind cu degetul 
în aer -- 
semn că e scris să ne scrie, totuşi, 


în carte ? 


164 
Paşii tăi cuminţi 
aburesc în tălpile mele oglinzi 


şi numără fire de iarbă. 


165 

Închină, aceasta este ziua mea -- 
cu numărul norocului pe dos 
şi-al fericirii fără sens, 

închină cu paharul cerului, 


întors. 


166 


Ne vom înălța pe oasele noastre 
şi pe stâncile de jad din vise -- 
prinde-mă de mână să-ţi citesc 


ce-am scris pe foaia cerului 


de-o săptămână. 


167 


Aş vrea să-mi culeg din singurătate 
spaima 

ŞI să ţi-o pun în palmă 

trandafir -- 


sângele meu eliberat de frig. 


168 


Să ne facem din durere 
imn de bucurie ? 
Numai când ne ducem lacrima 


în roua ierbilor din sânge. 


169 


Astăzi e Joi, 


să ne tăiem fiecare o felie 


de dorință 

şi să ni le dăruim 
ascultând cum ne hrănim 
unul din celălalt... 


şi dacă mai cere vreunul 'napoi. 


170. 

Doamne, dacă mai ai un înger 
trimite-mi-l 

cei de până acum s-au stins 


în cascadele ochilor ei. 


171 

Nu pleca, ştii că odată cu tine 
plec şi eu din sânge 

şi mai rămân doar în oase 


şi în singurătatea de pe masă. 


172 

Desenez cu tine 
icoane... 

Ziua-i 


biserica unde azi ne unim 


ca într-o lumânare. 


173 
Pomului vieţii tulpina o sărut, 
simt pielea trupului tău 


cum se coace în fruct. 


174 

Să ne hrănim, iubito, 

cum ne-am hrănit din priviri, 
din sărut ori din sex, 

să ne hrănim din cuvinte -- 
aceste atât de utile trâmbiţe 


la ospeţele aducerii aminte. 


175 


Ci ne hrănim din noi 
flămânzi 
săraci 


din smirna noastră 


înviaţi. 


176 


Iartă-mă că exist 

şi cad în faţa ta 

să mă ridic din cenuşă : 
am stea într-un os 


şi aripă în scrumul din uşă. 


177 


Trimite-ţi, Doamne, un eu 

să guşti prin el buza cupei 

pe care mi-ai întins-o prea plină, 
poate mai punem o doză de durere 
şi de mister 


şi o sfinţim cu nebunie. 


179 


Îmbătat de zori, 


un fluture sărută roua 


ucisă de talpa ta 


ieşită cu oftatul în grădină. 


180 


Uită-te cum te clatini 
îngemănată în ochii mei 
şi te uzi trecând 

prin ploaia de lacrimi 


mergând cu tine. 


181 

Spui că sărutul meu pleacă 

într-o lungă călătorie 

prin celulele sângelui tău, 

dar simţi cum mi se întoarce pe buze 
în săgeta pe care arcaşul cu aripi moi 


o trece de mii de ori prin noi ? 


182 
Un câine prin toate aceste zile 


latră 


de parcă nu mai latră, 

ci cântă 

de n-ar mai fi câine, 

ci cântăreţ la stele -- 
singurătatea mea, iubită, 


se topeşte în nebunie. 


VII 


183 


Un eu violator 

e vineri 

aştept cu nervii pe cruci 
ducând din floare sângele 


în fruct. 


184 


In a doua parte din an 
în a şaptea lună 
o rază coaptă în miezul zilei 


muşcăm 


ne dor dinţii, dar râdem -- 
în coşul cu mere 


ne culege râsul un zeu. 


185 


E iulie şi nu tot ce aştern 

pe hârtie, 

precum aroma ta în dulce fruct, 
învie, 

dar bate în Cuvânt o boare de vară 


ca o uitată nemurire. 


186 


Spune-mi : când soarele 
Mă balansez cu tine în cer şi în genune, 


iulie, iulie mă pogoară în mările din sânge. 


187 


Statura ţi-am spălat cu privirea 


în absenţă... 

Parcă stăteai pe un fir de nisip 
şi muşcai dintr- un sâmbure 
de amintire 


cu un zâmbet afrodit. 


188 

Senzaţia aceasta că timpul 

fără tine sună, atingându-l, a gol 
mă ţine treaz 

să aud trupul tău pe plajă 
murmurându-mă în oftatul valurilor 


izbindu-se de mal. 


189 

Poate astăzi vii să mă rog în tine 
pentru icoană 

sau pentru cea născută din spuma 
sângelui tău, -- 

poftim, primeşte-o, Doamne, zeule, 


pe mările tale, în zeită fecioară. 


190 


Desperechere, dă-mi îngemănare. 


Mă leagăn între două depărtate maluri 
cu trupul tău; 
Mă balansez cu tine în cer şi în genune, 


iulie, iulie mă pogoară în mările de sânge. 


191 

Astăzi preschimbă-te în înger 
şi-mi stai de veghe 

până mă prefac în rugăciune 
şi te chem 

în biserica unei lacrimi 


de lumină. 


192 

Te-am eliberat din gând, din braţe, 
poartă-ţi ochii peste lume 

poate mă zăreşti venind 


într-o viitoare amintire. 


193 
O zi cu orizonturi revărsate 
peste margini, 


nu te-am zărit nici într-un nor, 


nici într-un cer, nici în oglinda-ţi din mine, 


dacă vii am să cred că te întorci din veșnicie. 


194 

Te scriu în semn, 

codific sinceritatea. 
Adevărul e că săgeata, azi, 
s-a întors săgetându-mă 


în cuvânt. Lacăt sfânt. 


195 

Zi sub a cărei cifră 

simbolic, nu se poate întâmpla 
decât o vânzare ; 

şi între noi oare ? 

Isuse, parcă mă întreb 


de pe cruce ! 


196 

Plecăm din noi azi, întorcându-ne joi, 
adică mâine, cu o cupă de soare, 

tu şi eu ; 


Razele luminii de se vor sfârşi, 


vom arde noi până într-o joi 
când vom pleca după o supă 


de amândoi; 


197 

Fii liniştită, în iulie 

se coace mărul cu muşcătura ta 
şi a mea 

după ce şarpele Domnului 


ni se va închina. 


198 

Sol, un papagal din 
amintire 

mi s-a aşezat 

în palmă -- senzaţie rece, 
de parcă timpul se întoarce 
cu şoapta ta 


într-o pasăre de gheaţă. 


199 
Te caut unde n-am pus semn 


să-ţi ating urma 


unde n-am lăsat cuvânt... 
Zădărnicie, 


ce tristeţe de la flacăra ta s-a aprins ! 


200 

Seara, prin grădini 

vin cu noi amintiri şi lumini 
ca nişte învieri 


în catedrale murind. 


201 

Bucură-te, — 

să nu ne întunece, 
cum trece vajnic, 

Timpului 

i-am pus candelă 


Cuvântul. 


202 

Sărut norul care călătoreşte 
dimineaţa spre mare -- 

poate până la amiază 

o să-ţi atingă în nisip, trupul 


cu umbra buzei mele 


ca o ploaie din infinit. 


203 

Te văd cum vii 
aducându-mi în privire 
în lungă zi 

o lumină 

ce nu s-ar mai sfârşi... 
vezi, 


câtă risipă divină ! 


204 
Înfăşurată în nisip 
amforă veşnică eşti 


încolțită de nimic. 


205 

Eu îți sunt îngerul serii, de ceară -- 
noapte, de noapte 

în somnul trupului tău 


mă topesc într-un vis de fiară. 


206 


Nu e nimic 

cerul e croit din aripi 

şi aşteptare; 

tocmai de aceea 

o să ne facem şi noi zborul 


într-o zi când cerul arde. 


207 

Într-un pahar de amar, -- 
picătura-i dulce 

când cupa buzelor noastre 


se umple; 


208 

Mă rog umbrei tale să mă ierte 
dacă eu, îmbrăţişându-te, 

cu umbra mea o împreun -- 

în iubire, ca şi în lumină, 


umbra îşi urmează stăpânul. 


209 
Dacă braţele noastre, încercuindu-ne, 
nu s-ar mai desface, 


dar braţel;e cad de fiecare dată 


pe lângă npo, infinit 
şi se întorc peste timp 
ca nişte aripi 


cu miros de nisip. 


210 

Zile după noi, 

fără trup, 

zile a căror lumină 
n-am sărutat-o la tine 


pe genunchi. 


211 

Caută-mă în vocalele pietrelor 
lovite de ploi 

unde te aştept astăzi 


să ne dezbrăcăm de noi. 


212 


Coborâţi dinspre genunchi 


spre umeri, în noi 


ne strigăm şi ne proslăvim 
eului -- demon -- înger, 
parcă ne înălțăm 

să cădem din cer amândoi 


într-unul singur. 


213 

Mă rog lângă fereastra 
ce o deschizi în surâs, 
înviat în mine 


pentru cuvântul nescris. 


VII 


214 

Simbolic august, 

plai edenic, 

creşte în afrodite valuri, 


aisberg călătorind spre noi sirenic. 


215 
Ceas de speranță. 
Singuri în 


rugăciunea razelor 


de dimineaţă. 


216 
Fulger în noi, 
Ne lepădăm de pământ, 


Plouă viaţă. 


217 

Ne-am spălat pe dinţi 
o lună 

să plecăm după o clipă 


de nebunie. 


218 


Cu înaltul din ochi 
visăm să ne atingem cerul, 


iluzie cu aripi, 
miroase a cenuşă 


de după despărțire. 


219 


Galaxii Lactee, 


ploi de ere, 

stânci de jad 

înmormântează sirene, 
leagă-mă, să trec senin, 

de catargul unei nopţi adânci 


de vară. 


220 

Aseară, pe o pagină a cerului 
am semnat cererea noastră 
pentru aventură, 

dimineaţă, în răsărit, soarele 


avea chip de parafă. 


221 

Prin grinduri de zimți, 
printre suliţi de stânci -- 
castele de sfinţi, 

parcă am fi cu raiul din noi 
izgoniți 


pentru adamice suferinți. 


222 


De intruşi şi blasfemie 
ocroteşte-ne altarul, piatră albă, 
într-un ochi de ceară 

o să-ţi lăsăm 


o lacrimă de apă vie 


223 
Nu privi în urmă : 
prăpastia ne schimbă cerul 


în propria-i oglindă. 


224 

Ne uităm din pragul casei la o stâncă ; 
Luna coboară, ca într-un lac, 

în cascada lacrimii noastre 


peste noaptea vuind adâncă. 


225 

Ni se face dor de noi 
în piatră, 

parcă te-aş culca 

în veşnicia ei, 


sculptată. 


226 

Taină, atât de neatinsă taină -- 
suntem ascunşi într-o cetate 
unde caii pasc lângă ape 


însinguraţi ca o carte. 


227 

Amintiri - azi, ieri -- 
stele urcând din lacuri, 
zarurile noastre 


aruncate în cer. 


228 

În miez senin de zi 
muşcăm o felie de iluzie 
mustindu-ne amaru-i fruct 


pe buze. 


229 

Cum limpezesc privirea 
oamenii cu fânul, 

noi cosim singuri visul 


înnebunindu-l. 


230 

Se aude Universul 
descuindu-şi poarta, 

cerul se deschide, 

eu mă înalt în tine 

până când numai Dumnezeu 


în braţe ne mai ţine. 


231 

Dacă stâncile pot fi şi invizibile, 
domnule magister, 

atunci dragostea poate fi o stâncă 
iar cine o urcă arare 


duce un Sisif în spinare ? 


232 

Şi mai am o întrebare : 

de ce lângă flacăra pură 

hrănită în taină cu ceară din noi 
Diavolul aşază discret, de rezervă, 


un cazan cu smoală ? 


233 

Ne iese îngerul în zare, 

dacă vrea să ne întoarcă acasă 
spune-i că mai avem o noapte albă 
să i-o dăruim cearceaf 


pentru fecioare. 


234 

Intră seara în piatră ca într-o fereastră 
cerul marmură stelată 

ielele dezbracă, 

priveşte, lângă noi aiurită 

a înviat o piatră 

şi netăcând nebuna 


stâncilor ne povesteşte. 


235 
Trezeşte-te -- 
cineva ne-a luat izvorul de lumină 


şi întunecându-ne pleacă 


236 


Prin unda lacului cu nea 


ireal prescris 
tu, icoana mea, treceai 
înzăpezită cu albastru 


de abis. 


237 

Nu cumva cascada vorbitoare 
ce rostogoleşte izvoarele din cer 
e sufletul nostru 

coborând lacrimile Domnului 


în Infern ? 


238 

De drum, după cum ne-a şoptit, 
stânca albă ne dă 

o rădăcină de stea 

când trecem imponderabili 
unul prin celălalt 


să ne ţinem în Univers de ea. 


239 
Draga mea, 
mi-a şoptit, nebun, îngerul 


că un fir din energia iubirii noastre 


l-a conectat aseară la propria stea. 


240 
Un vis dacă te-aduce noaptea de mână 
eu te voi adormi pe pleoapa mea tremurândă 


într-o dimineaţă virgină. 


241 
Dă-mi suferinţa înapoi 
lângă trâmbiţa de argint 


s-o aşez în cuvânt. 


242 
Noaptea în care dormeam 
împreunaţi în biserica albastră 


plecând s-a prefăcut în piatră. 


243 
Mă rog cum te rugai 
la un ciob de lună-n plai 


cu Dumnezeu sorbind 


din cupa pietrei noastre ral... 


244 

Iar singurătăţii 

prea romantic de mă dai 

te voi simţi trecând din mine 
ca un rai iluzie 

în gândul care moare... 

Să te mai prind în şoaptă, 

fii crucea mea biserică de rouă 


şi lacrimă de piatră ! 


IX 

245 

Septembrie blând 

ne absorbim 

în galben de fructe şi frunze 
şi mustim 


gust de sâmbure pe buze. 


246 

Ne culegem 

cu propriile palme 
din rugăciune, 


fructe 


ne scuturăm peste noi în icoane. 


247 

Primeşte această dăruire 

de trup 

şi intră în argintăria toamnei 


cu melancolii de fruct. 


248 
O frunză de nisip, 
adă-mi şi un val liniştit, 


ne înfăşurăm cu vinul în vânt. 


249 


Marea 

o orchestră cu delfini 

poftim, bea cântec din această scoică, 
trupul să-ţi pregăteşti pentru seară 


harpă. 


250 


Cu albastrul mării 

pe care l-au cules în priviri 
obosiţi pescăruşii te cuprind 
şi cu strigătul lor 


în noi înviind. 


251 

Te aştept în lumină unui strugure, 
în castelul lui de frunze 

calcă încet, desculță 

scutură sânii în şoaptă, 


cu roua din vii mă stinge. 


252 

Ideea aceasta de fruct... 
Cum i se pare : 

pentru a degusta din noi 
un dulce minut 

sau pentru restul din pahar 


ne-am născut ? 


253 


Este noapte când pentru noi 

se scutură singuri prunii, 

e noaptea după care dimineaţa, 
ca prin minune, nebunii 

se vindecă 


mâncând din palmele noastre prune. 


254 

Aş trimite un înger cu struguri la tine, 

dar cred că trecând prin vie direct 

un vers m-ar îngenunchia lângă buzele tale 


perfect. 


255 

E timpul nătâg -- 

marea s-a îmbătat de scoici 

viile plâng 

un recviem de frunze 

ne îmbrățişează prin târg 
castanele bat clopote pe caldarâm 
vinul învie izvorând, 

dă-mi-l acest septembrie 


prin scuturarea sânilor, blând. 


256 

Muşcă din mărul toamnei 
muşcă 

încolăcindu-mă -- 

ai în dinţii mâinilor tale 
fructul căzut 


să răsădească în tine vânt. 


257 

Azi e ziua care va pleca 

în infinit 

să ne arunce la noapte 

printre para-îngeri cu tăvi de argint 


fructul oprit. 


257 

Azi e ziua care va pleca 

în infinit 

să ne arunce la noapte 

printre nori de îngeri cu tăvi de argint 


fructul oprit. 


258 

Ai văzut ? întreaga noastră noapte 
tropicală a ars -- 

a fost vreun nebun 

care mâncând sâmburi prin cer 


a aprins un chibrit şi a dat foc 


frunzelor de eucalipt. 


259 

Trecutul ne-a hărăzit, 
prezentul ni-e hrană, 
din ziua ce ne mai vine 
mai avem de luat 


un prezent cu trecut de otravă. 


260 

E adevărat că atunci 

când trupurile noastre cântă, 
muzele în tăcere se desfată 
leneşe, nepăsătoare 


aruncându-ne oasele pe fereastră ? 


261 
Adevărat îți spun : 


tu eşti mic daimonul-înger 


căruia mă rog 
să mă lase în iadul acesta 


blestemând. 


262 

Cum ţi se ascunseră sânii în struguri 
şi îi culeg în şoapte 

să îi aud cântând 

pe arcuşul dinților 


la noapte ! 


263 

Te pierd cu fiecare mângâiere 
în septembrie 

precum dimineaţa în raze 
roua luminii blânde 


căzută de pe stele. 


264 


Lângă albă glezna ta 
înfloreşte un strop de sânge - 
să fie ultimul meu sol 


ucis de minciună ? 


265 

Te adulmecă un cerb de aer 

din plămânul meu -- 

miroase a tine atât 

de melancolic în preajmă mişcarea 
încât aştept să te întrupezi 


dintr-o cădere târzie de frunză. 


266 


Cum stăm îndelung îmbrăţişaţi 


parcă am fi o cupă de veşnicie -- 

nu cumva pentru această prea-plină 
clipă de extaz 

însetatul timp în goană ne-a creat 
pentru ca apoi în cioburi să ne sfarme 


între dinţii lui de durerea noastră înstelaţi ? 


267 


Gândul a rămas de genunchiul tău 
încolăcit, 

ştie, şarpele, că voi reveni 

să mă închin sub mărul sfânt 


în lacrima buzei cu un cuţit. 


268 

Din trupul tău când muşe 
prea sfântul fruct 

ca un izvor prin şira spinării 
îmi curge prea curată 


rugăciunea. 


269 

Trăim din şoaptele noastre 
cum ele se întrupează din noi -- 
ca într-un ceaslov 

ce zi şi noapte se scrie 


spre ultima pagină, albă... 


270 
Ce fructe minunate suntem 


pentru stră-îngerii acestui septembrie ! 


Când vor începe să cânte 

să le punem în struguri 

câte un sâmbure de cucută 
de mâna lor în sângele nostru 


semănată şi crescută. 


271 


Ai brațele reci -- 
culege în palme rouă 
dar mângâie cerul 


când spre iarbă te apleci. 


272 

\îImi spune ceva toamna: 
că obosita noastră strajă 
taina 

ne va scoate răbdătoare 
într-o răscruce de unde 
şi astrele de ieri 


ne stau în drum opuse. 


273 
Nu ne vom hrăni din noi 
până la epuizare -- 


lasă, în acest septembrie blând, 


strugurii sânilor 
să-mi atingă plămânii 


şi respiraţia tristului gând. 


274 

Septembrie, de mâine, 
ultima cifră a anului 

mi se înmulţeşte cu ea însăşi -- 
îți spun într-un strugure, 
nici iubita-mi nu ştie 

cât mă însingură 

această îndepărtare 

de ea 

în înmulțire. 

215 

De ziua venirii 

în Univers nici un semn -- 


ar fi de-ajuns umbra ta. 


276 


Statuia-ţi fecioară 


într-un strugure 
târziu de toamnă 
însorită 


lăcrimează. 


277 

Privirea mea 
aniversându-ţi atât de des 
genunchii 

luminii lor 


se roagă. 


278 

\îImpătimite, tremurânde, 
mâinile tale deschid 

ferestrele -- 

priveşte în noapte 

şi ascultă cum 

eşarfele de brumă ne înfăşoară 


şi ne descântă-o amânată veste. 


279 


Aşteptarea e puntea 
pe care vii şi începe să cânte 


când o sărută paşii tăi. 


280 

Dacă nu mi s-ar face sete 
dacă n-aş dori să şi sorb 
paharul pe care mi-l umpli -- 
stau într-un genunche 


şi torn în mine dor. 


281 

Numai clipa poartă sabie, 

numai ea ca un fulger despică, 

iar cu sânge luminează, -- 

mi-e teamă de îmbrăţişarea noastră 


în icoană. 


282 

ViIngerul cu noroc ne-a dat azi semn de veghe 
sărind să-mpiedice-o secundă timpul 

de zăvorul tainei -- 


cerul şi-a dat sărutul 


pământului din noi. 


283 


Puteam ieşi dintre paznici 
sfâşiaţi; 

a fost o oră sfântă -- 

oare un Dumnezeu 


să fi prânzit cu noi ? 


284 

Poate am învăţat 

să trecem singuri 

pe margine de toanmă unde 
şi zorii din lumânări 


sângerează. 


285 

şi deodată iubirea 

nu ne mai ţine de mână 
e nebună 

ne soarbe într-un vârtej 


şi ne aruncă oasele 


la câinele Lunii 


flămândă. 


286 

Am căzut în genunchi 
într-un ochi de rouă 
şi m-am ridicat 
ţinând în palmă 

firul din părul tău 


prefăcut în iarbă. 


287 

Iarăşi din mâna ta 

un fruct -- 

de parcă mi-ai răsări 


în miez de cuvânt. 


288 


De parcă te-ai fi rupt din veşnicie 
să murmurăm într-un sărut, 
de parcă unul altuia 


ne dăm împrumut. 


289 


Ce toamnă păgână ! 

hei, blând îngere, dă-ne un semn 
chiar dacă bucuros cu vestea 

de stei ceresc 


o să ne însângeri. 


290 


O întoarcere prin via culeasă 

ne aduce aminte: 

şi noi vom bea din cupa cu vin -- 
otrava duhului divin 


din noi sfințită. 


291 


Laooconic, în timp 
şi statuile mor 

şi altarele-n noi -- 
roagă-te 


nu mai am un cer 


să te mint. 


292 
Calea Purgatoriului 
ne va trece prin singurătate 


ca printr-un cuţit. 


293 

Când mă vei elibera de speranţă 
stropi de poveste 

ploile-mi vor picura 

pe un vis 


aruncat pe fereastră. 


294 

Nu doar despărțirea definitivă 
ori uitarea pe vecie 

ci pedeapsa sublimă : 

să fim decapitaţi de iubire 


în fiecare dimineaţă. 


295 


Există, prietenă dragă, 


o zi 
când ne ghilotinăm fericiți 


să ne iubim mai dureros iubirea. 


296 

Chiar şi al nostru înger 
într-o bună vineri 

ne va trâmbiţa pedeapsa 
crucificându-ne în cer 


pe fiecare singur. 


297 


Spune după mine : 


„a-mi, Doamne, paharul iubirii 
sau mai amână-l până am tăria 
chiar eu să mă spăl pe mâini 
uitându-mă la spinii de pe mine." 


Spune, să ne facem blestemul 


rugăciune. 


298 


Cum pasărea în colivie 
şi noi cu aripi ne izbim 
de gratiile noastre, 


de invizibile zboruri visate. 


299 


Ca într-un pustiu 

simt în tălpi nisip 

în creier necruțătoarea rază 

din Zenit şi azi în priviri mi-apari 


oază -- curată lacrimă de infinit. 


300 


Poftim o floare 

să nu se ofilească aşteptarea 
să fie vie 

ca lama de cuţit sub mângâiere 
în palma ta 


când vii prin ploaie. 


301 


Parcă pornesc spre tine -- 
gândul acesta trist 

e al meu 

sau e gândul acestui octombrie 


care plecând mă latră ? 


302 

Vin luna mea de struguri storşi 
în melancolie 

de ce nici şoapta ta 

nici duhul cerului 


nu mă îmbie ? 


303 

ViIngere -- chip al iubirii, 
nu cumva tristeţea 

e tronul tău ? 

văd prin ceruri căutându-te 


mâna lui Dumnezeu. 


304 
Gând de şarpe îmi întinde 


sabie cu venin -- 


sărută-mi gândul 


chiar dacă pe mine mă ucide. 


305 

După acest octombrie divin 
azi aş bea din palma ta 
amfora trupului tău 

de strigăt plin. 

306 

Două fire de iarbă se ceartă 
plouă rece 

te văd înflorind 


sub umbrela de ceață. 


307 


\îIn cuvinte făurite 
de ce nu te mai vând ? 
te înfăşor în tăcerea 


din miezul durerii 


sculptând. 


308 


Pasăre ţi-e sufletul 


cu aripile-i moi mă cuprind 


şi când te înalți 
şi când -- piatră -- 


în sângele meu cazi. 


309 


Precum peste o creastă 

corb deasupra de mine 
corbind rotindu-se prosteşte -- 
şi tocmai când din visul tău 

te smulg abis în braţe 

corbul orbind 


vorbeşte. 


310 
E timpul, tu înger prefăcut în Ş\it eaş, 


să te arăţi, să te ştiu, 


mi s-a făcut în sânge dor 


prin mâna Ş\it eiş de sabia ta. 


311 

Nu, în van nu e nimeni atât 
din el însuşi cum e viscolul 
de ivit -- 


spre tine în noiembrie venind 


parcă aş fi un altar 


cu neant viscolit. 


312 

Azi bucuria magnific 
hrănindu-se din noi 
ne-a scăldat 

cu izvor de lacrimă 


din strigătul ei. 


313 

Nu ne mai încredem în mâine 
ci în necunoscutul de azi 
nepierdut -- 

umblă lumina prin noi 


după fulger 


fără ore şi scut. 


314 

Iarăşi timpul ne ceartă 

se aude până la cer -- 

tu înţelegi ? 

îmbrăţişează-mă, o să fim serviţi 


pe o felie de soartă. 


315 


\îImi fuge în tâmplă tăcerea 

şi te vorbeşte; 

s-a ghiftuit şi asta din taina noastră 
şi acum vomită iubire, 


dumnezeieşte. 


316 


Cumva şi cuvintele au murit -- 


lângă icoana ta 


în genunchi 
gândul se îngândurează 


mut. 


317 


Zi de vineri 

obsesia mea cu îngeri 
atât de singur 

de parcă iubindu-mă tu 


mă spânzuri. 


318 


Ai văzut cum ziua aceasta 
fără nici o veste de la tine 
trece goală, hipnotică 
prin noapte ? 

te caută, până îmi dă 

pe buza zorilor rece 


sărutul de moarte. 


319 


Acum ştiu : 


aşteptarea oboseşte valurile -- 
poţi să te naşti 

în vedenia mea 

unde marea scuipă din spumă 


zeiţa. 


320 

N-ai auzit că, excitată, 
marea azi dimineaţă 

a înghițit un pescăruş ? 
eu visam 
scufundându-te din mine 


mai adânc. 


321 

Iubire în taină ? 

anonimat 

fără amintiri, fără testament 
şi fără un cuvânt la marele 
adio -- 

imposibil 


să te fi cunoscut. 


322 


De ce laşi să se instaleze 
liniştea acum în noiembrie ? 
Vin gând parcă mi-a intrat 
un Virus 

care trage după el 
renunţarea, 

în sania lui călătoresc 
sinucigaş cu sângele 


pe chiciură şi brumă. 


323 


Vin sfârşit, mă bucur -- 
azi am reînviat 

lângă mărul buzei tale 
cu şarpele 


şi cu Domnul la vânat. 


324 


Nici îngerul 
nu te va mai păzi 


ci demon va fugi 


când cu vintrele tale-mi 
vei procrea în braţe 


pustiire. 

325 


„Dumnezeule, se vor încheia 
zilele şi n-am iubit 


îndeajuns !" am zis 


şi mi-am legat gândul 
de trupul tău -- 


funia mea de proscris. 


326 


Te vei întoarce spre mine 

în răsărit, 

mă voi întoarce spre tine 

în apus, 

precum soarele şi luna 

doulu a păpuşi din poveste -- 
care se urmăresc deasupra 
pământului nostru 


de insecte. 


327 

Puritatea ta 

zidit-am în cuvânt -- 
nisip 

fără sânge, carne, oase 
şi cer îngenuncheat 

în cruce, 


vânt... vânt... 


328 

Ascult cuvintele ochilor tăi, 
muzicale tăceri, 

ascult şi nu înțeleg 

acest albastru 

în mine 


infinit... 


329 

Ca două flori 
înflorim 

şi ne scuturăm 
în floare, 
Doamne, 


nu ţi-e frică 


nu te doare ? 


330 

Azi, cu prima zăpadă 

în noiembrie 

te înfăşor, 

se topesc fulgii de râs, 
am nevoie de sânii tăi 
neaua cerului cu flori 


să o sărut. 


331 


Un an întreg am căutat 

în rază, în ger, în înger, 

în cuvânt... 

în străluminarea trupului tău 


am murit. 


332 


Nu, nu se stinge 


ci numai în somn cade iubirea 


oboseşte şi preferă să ne viseze, 


adică să nu ne mai atingă. 


333 


Ninge, ninge, 
noiembrie nesuferit... 
Prea devreme la ferestre 


mirajul tău -- 


călătoresc spre tine 
singur între fulgi 


şi cu albul lor mă mint. 


334 
Vin cearceaful sângelui meu 


nu te mai înfăşori, 


şoapta ta în umăr 

n-o mai aud, 

doar creierul într-un gând 
nătâng 

te paşte din plânsul 


unui ochi visând. 


335 

Noiembrie indus, 

nu ştiu dacă tu ai fost cu mine 
cât te-am necuprins, 

poate că iubirea pentru însăşi ea 
m-a spânzurat mai presus. 

336 


Căutam ziua aceea 

în decembrie, 

cum te aşteptam să vii 
cu pecetea 


scoaterii ei din calendar ! 


337 


Cu pecetea mirajului tău 
în decembrie... 

Ningea prin mine 

pe cadavrul anului, 


alb. 


338 


Un zeu de zăpadă 

îmi stă pe pervaz -- 

zeiţa mea blândă, oştirile gerului vin, 
însetează-le de sânge cald 

şi dă-mi puterea 

să mă predau cohortelor neantice 


cu har. 


339 


Chiar în decembrie 
ard 

iar tu, -- cu cenuşa 
de ieri 


în palmele-ţi reci de azi... 


340 
Ucigaşă, iubirea 
cu sabia-i de-argint lucindă 


vine 


în umăr tăindu-mă 
şi de lângă genunchiul meu 


cu trupul tău viu pe sabie pleacă... 


Crima îmi rămâne mie pe braţe. 


341 

Ne-am hrănit unul din celălalt, 
neiertat 

până la devastare, -- 

ne-au mai rămas peste an 
starea de înstelare a cărnii 

şi oasele fericite, 


înviinde. 


342 

Dacă ţi-aş vedea gândul 

cum îmi priveşte icoana 

în altarul bisericii din trupul tău 

aş putea crede că stau pe crucea vie, -- 
tu, -- 

însângeratul întru înviere 


cu. 


343 


VImbrăţişarea de azi 

ne pătrunde cu raza 
fiinţei fiecăruia din noi, 
îmbrăţişarea de mâine 
ne va căuta cu fulger 


prin ploi. 


344 


O să te aud dezgropând 

cu palmele-ţi mici, din întuneric, ziua 
şi-am să şoptesc nopţii eterne 

să asculte, înviindu-mă 

o clipă, cum 

din degetele-ţi firave, -- 

fire de iarbă, -- 


mă strigă pe nume lumina. 


345 


Până şi daimonul meu 
s-a ospătat îndeajuns 


cu icoana ta în biserica-i 


din mine -- 
e vremea să treci în vitraliu, 
cu răsărituri şi apusuri sângerii, 


chipul tău apocaliptic, de virgină. 


346 


Te voi rostogoli, 

fecioară de zăpadă, 

în eu-mi unic din sânge -- 
am zis eu, celălalt, stăpân 
pe ceasul planetar, bărbatul, 
şi am rămas într-o fereastră 


de sine-mi singur. 


347 

Unde mai eşti în decembrie ? 
în vinul care mă învinge, 

în floarea de cireş în aprilie 
în fructul verii cu vină 

ori în oştirea gerului 


care mă cuprinde ? 


348 


Vezi, cu bucuria de azi 
eu clădesc pentru mâine 


piramida durerii... 


349 

Timpul ce vine 

ne va aduce din urmă 
singurătatea memoriei -- 
îmbrăţişează-mi prezentul acela 
acum, în decembrie, 

în sania 

cu zăpezile trecerii 


în cer troienită ! 


350 

Fă un bulgăre de zăpadă 

şi azvârle-l de azi mai departe -- 
când vom ajunge 

cu neaua acestui decembrie 

în braţe, el în undă 

de râu se va preface 


iar noi, într-o filă de carte. 


351 


Adevărat, noi ne iubim 

pe faţa cealaltă a zilei -- 

întinde cearceaful, 

nevăzută ne este îmbrăţişarea, 
doar dacă cineva, din unghi revers, 
complice 


ne-ar privi din Univers. 


352 


ViInchidem taina 

privind prin geamul vineri, 

ne suntem doar în noi văzuţi -- 
de parcă printr-un mister 
iubirea, vorbind în vis, 
sufletele pentru ofrandă 


nouă ni le-a promis... 


353 


Atâta rugăciune-i de spus, 
în altar nici tu nu ești 
nici eu nu-s 


ne închinăm 


în biserica fiecărui sărut 
cu lumânări de şoapte pe buze 
cu bătăile inimii 


din acelaşi cuvânt . 


354 


Binecuvântării iubirii mă rog 
chiar dacă ţie de azi 
genunchii îţi ating închinându-mă 


de pe cruce. 


355 

Ci şi acum în decembrie 
sunt vinovat de primăvară -- 
păşeşti pe covor de zăpadă 
țesut din flori de cireş 
culese de mâinile mele 

să-ţi sărute moi tălpile 


iarnă de iarnă. 


356 


Teamă de moarte ? 


chiar şi iubirea se teme -- 


poate de aceea azi 
a îngenuncheat lângă un fulg 
de nea venit lângă noi 


pe fereastră. 


357 

Celui ce-mi duce sângele 
în cuvânt 

te dăruiesc, să nu te pierd -- 
până când eu însumi 


dăruirii vin la rând. 


358 

Nu vezi că înşelător de dulce 

îmi ucizi -- sărutându-i -- 

fulgii din împăcata cu mine ninsoare ? 
mi-e ca o blândă înjunghiere 


cu buze şi lacrimi de fiară. 


359 

Parcă n-aş şti că într- o bună zi 
se va sfârşi între noi veşnicia -- 
cu un braţ de cuvinte voi fugi 
pe o linie ferată într-o stea 
să-ţi scriu din Univers 

cât de tristă, unde ne ţinu, 


pe cealaltă faţă-i ziua. 


360 


Naşte iubirea 
pruncul durerii -- 
ține-l în braţe, 


plecăm în pustie. 


361 


Clipă de clipă 

doi într-o funie de fericire, 
bate-n ceasuri anul -- 

poţi petrece, 

iubirii 


altu-i este calendarul 


şi ora pentru care 
ne leagă s-o iubim 


de moarte. 


362 


Dar cum trecură zilele ? 
fii liniştită, 

ziua noastră 

cu romboedrice cuarțuri 
prin clepsidră curge -- 
ia-mi palma 

şi tristeţea 

dintre ani 


îți spală cu rouă din amintiri. 


363 

Ne vom sacrifica 

şi altarul, 

în şoaptele cerului 

nu ne vom mai întâlni, 
chiar dacă ne zidim 


cu ziua-n piramidă. 


364 

„Cum vă veţi rupe din voi ?" 
Continuă spirală, 

ce vrea, de ce se roteşte 

în vârtej ne tot întreabă 
întrebarea întrebărilor ? 
răspunsul răspunsurilor 


nu suntem sfâşiaţii de mâine noi ? 


365 

Decembrie, rogu-te, 

fă să ningă -- 

cineva scrie, 

are nevoie de hârtie albă, 
fii blând, minunată veste : 
cuvintele lui 

iubirea, şi fără noi, 

din primăvară-n iarnă, 

şi fără nimeni, 

vor să o cuprindă 

în altă taină, 


în altă cină. 


366 


Ce singur ne pleacă nouă anul ! 


Primeşte poemul acesta 
scris pe genunchi, retras în Univers, 
cu roua-i de pe sânge 


de nefericitul nostru poet. 


\hskip 2cm Ş\n \bf EPILOGş 

Azi am trecut prin cer 

cu farfuria noastră de argint 

ce ne visează 

în oglinda-i înviindu-ne-n icoane... 
nu ştiu : un înger, un daimon, un corb 
sau cine mi-o cere, oare 

s-o arunc într-o stea 

ori din cer s-o las 

în nefinit, în abis 

să ne deschidă cale de argint 

farfuria noastră 

din care cu noi ne-am hrănit ? 
poftim, iubire, dacă tu mă strigi, 
spânzur-o pe un perete în muzeul tău 
de neant, mărturie 

că şi tu, din farfuria noastră, 

vie preacurat iubindu-ne, odat' 


ca la un prânz apocaliptic 


cu noi te-ai desfătat. 


